**Sonet lunatic**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am furișat, iubito,-n seara cea

în care luna mi-a zâmbit, golașă,

pe o potecă ce părea c-avea

chemarea glumei care se îngroașă.

Ne-am azvârlit, din mers, tricouri, blugi,

șosetele de tufe au fost prinse,

și n-am simțit nici mărăcini, nici rugi,

căci noi aveam călcâiele aprinse.

Lumina Lunii ne-a fost de folos

și am văzut, în clipele acele

întreaga … tu, iar eu … nu mai prejos!

Of, Doamne! – catifea era, sau piele? …

poiana ... iarba ... eu privind în jos ...

dar tu, iubita mea, priveai spre stele.